khistorydata/jeongjo-sjw-relations huggingface dataset:
정조 24년 · 목
藥院日次請診也○予曰近久不雨春牟不至於渴悶之境云耶領議政李秉模曰春牟則不能善爲立種是爲可悶而旱乾旣不至大段似無致損之慮矣予曰近日風氣可謂乖宜而自朝而吹竟日乃止非惟害稼亦妨於人反不如俗所謂日下風矣秉模曰雨暘失宜固爲妨農至於日候則雖無形象之可見關係則甚大而近日日候未得調順誠爲悶然矣予曰今年麥事果當如何云耶秉模曰今月之風不利於麥且必日候淸明然後方以爲好而今則每有微靄之氣姑未知兩麥之皆爲豐登否也予曰諸路漕稅船護送之節果爲各別嚴飭乎秉模曰大體則果爲嚴飭而至於江華則輸運之路草勢縱橫易於掛罥實難穩涉云須以略千石次次卸下似好矣予曰日前禮判所奏講製事卿意以爲如何秉模曰講製兼行之論固爲好矣至於臺疏所陳誦上經後科試下經之論其有效益恐不可必也蓋其誦上經之時未必念及於下經試下經之時亦難竝記其上經矣予曰大抵取士之道當以鄕擧里選爲第一良法而今旣不能行之則多般科弊有難猝革而其外則亦惟在於試官之得人儒生之善讀與否顧安用法制爲哉然而科場紛沓莫如近日今番庭試鄕外儒生之夥然前所未有雖以監試言之臨時紛沓番番必然故向筵禮判有所仰奏而以第試之爲批欲觀成效之如何儒生輩若於設講之初相與觀望不卽赴講則有非朝令之本意先自卿相家子弟卽速呈單趁期應講俾無臨時紛沓之患而在京儒生若有無端不卽應講者則當依限後例施行卿等須以此意出諭子侄輩使京華士子皆知此意也旣以科儒爲名則小學一帙必有平素之講習者矣左議政沈煥之曰講製科規則禮判所奏誠爲好矣臺疏所陳一經講事在昔先朝定制施行因事中撤今若復舊遵行必有其效矣至於批旨中老少區別之敎寔出曲察之聖念而雖年五十以上者無註無釋之一經亦無不能記誦之慮臺疏中今科誦上經後科試下經之論似不若一經之專一矣予曰湖南一路昨年年事最不及於他道係是積憊之餘其所接濟之方尤爲關念矣秉模曰昨年則八路均登故一處之稍歉卽不過洪爐之雪也諸道之豐穰有可以掩蓋一路之不足雖以今番科儒之多都下市直亦不洛下今春兩麥姑難占豐而鄕外市直一向無減云至於圻農則再昨年亦爲大登矣然而民間則粒米狼戾殆有穀賤之慮百姓足君誰與不足古雖有是語而物賤則貴必有其徵朝家亦於屢豐之餘不免放過未圖備預之策日後若有水旱之憂則接濟之道著手無地矣予曰卿言誠是矣昨年則果爲放過矣秉模曰備預之政當以貿儲爲良策而關西及三南竝無貿置之擧至賤之穀誠甚可惜矣予曰誠如卿言此事果不成說而到今亦有後時之歎矣秉模曰今則果爲晩時矣予曰奏請使發行日子不必以七月爲定卿須更爲商量好矣而六月則旣値極熱五月亦難以治發以來月望前後爲定未知如何耶若於來月入去則當於何時回還耶秉模曰發行後百日似當回還矣
정조 24년 · 강
飭三南堤堰修築之政
정조 24년 · 목
領議政李秉模啓言近見三南諸道官門聚點狀啓則因其聚點修築堤堰之邑非不多矣而間有以前已畢修築爲言有若昨年一年之內工役已完更無可役者然臣實未曉也大抵堤堰之政非但潰缺處修築而已年復年來疏之又疏假令幾年用力幾年食效此所以爲先勞後逸之道今若一番修築彌縫外面仍不思繼以疏鑿之道則雖有修築之名奚求堙塞之弊哉農政一事自奉年來飭敎內而廟堂外而營邑惟日孜孜永爲不易之程課者惟在於此而農政之中堤堰與洑最重且緊貯水之方秋勝於春更令三南道臣詳悉此意益勉來効且念春秋行部時及無時摘奸固是不可廢之事而所謂監考輩稱以摘奸債預爲收斂於作者云此若不禁課農反爲病農之竇然難防者衆民之口此後按廉之行自可現發罪在營屬則罪道臣罪在邑屬則罪該倅之意請嚴明知委從之
정조 24년 · 강
罷御營大將李得濟職仍命御營廳訓將兼察左捕廳右捕將兼察
정조 24년 · 목
領議政李秉模啓言日前次對筵退後御營大將李得濟謂有難安之端來言於臣等而旣非廟務似屬私事故使不得畢其說矣追聞事實向於閤外與前兵曹判書趙鎭寬有所言說而辭氣噴薄大損朝體云伊後難安之端未知何指而論其本事所失先自御將且本兵之長卽是管轄各營之地凡有可否得失隨事論辨雖無所不可豈容壞體乃爾請御營大將李得濟施譴罷之典從之○承旨閔昌爀啓言御營大將李得濟譴罷將兵之任不可無總察之人兼帶右捕將則有他邊大將兼察之例今番則何以爲之敎以御營大將出代間訓將兼察捕將亦以他邊大將兼察牌招聽傳敎
정조 24년 · 강
仍任江原監司南公轍
정조 24년 · 목
領議政李秉模啓言江原監司南公轍今已內移差代矣玉署之長比諸外藩輕重懸殊而該道數遞無如近日且當農殷之時民事可悶今姑仍任似好矣敎曰左右相之意何如左議政沈煥之曰關東道臣年來數遞誠可悶矣右議政李時秀曰藩任一遞易大關民邑之弊關東道臣之數遞誠可悶矣從之
정조 24년 · 강
命前守門將金宇觀老職加資勿施
정조 24년 · 목
吏曹判書徐龍輔啓言今番朝官士庶推恩時前守門將金宇觀以乙巳生載錄於官案故入於加資至經僉樞而追聞宇觀生年乃己巳而非乙巳矣旣覺之後不可仍置請所授加資及僉樞望單幷勿施從之
정조 24년 · 강
命持平趙恒鎭疏中贈職事置之
정조 24년 · 목
吏曹判書徐龍輔啓言因持平趙恒鎭上疏贈職事批旨內有令該曹稟處之命矣戶兵參之贈近年以來或不無澆濫之弊故除非世所共知之班閥未嘗輕許而至於吏參贈職雖大家名族未經玉署則不得擧論卽是金石科條今不可輕議闊狹請置之從之
정조 24년 · 강
改差潭陽府使金履銈羅州牧使任焴結城縣監李永老
정조 24년 · 목
吏曹判書徐龍輔啓言昨因上京守令催促草記其中有身病人更爲申飭下送事批下矣潭陽府使金履銈屢度催促終不下去誠極未安自本曹今方草記請勘而聞其實病與情理則果是難强云矣敎以然則改差左議政沈煥之曰結城縣監李永老以其祖母之病姑難離捨還官云此時守令不可曠官似宜一體改差故敢達矣從之煥之曰羅州牧使任焴以親病受由上京時月之內亦無還官之勢且其瓜限在今六月而當此民事方殷之際一時曠官其可悶矣敎以情理旣如是則勢難督還課農之時曠官可悶亦爲改差
정조 24년 · 강
命奉常主簿牟達兼所懷祭享時所用木柷以鍮改造事置之
정조 24년 · 목
戶曹判書李在學啓言日前奉常主簿牟達謙所奏宗廟祭享時所用木柷以鍮改造事批旨內以此定式宮享與其外可以倣用處亦用此例事命下故定計士看審則宗廟永寧殿景慕宮皆有木柷當以鍮改造而其外祭享諸處則皆無木柷何以爲之敎以意謂是俗所謂竹億今聞名色各異竹億旣有鍮造鍮柷一款置之
정조 24년 · 강
命訓鍊正副正經西北邊將後除守令者或値當窠不出不得差送及有情理難赴之人移除監察定朔數以作守令階梯
정조 24년 · 목
前兵曹判書李在學啓言訓鍊正副正經西北邊將然後始除守令旣有定式故依此遵行但西北邊將作窠旣罕非每都目所出故正副正之未經守令者他無遷轉之路因此而經僉以下亦未免積薪之歎且或有情勢之不可冒赴者故多所掣礙誠爲可悶而向日筵中以武監察擇差事已有下敎矣勿論都政散政或値當窠不出之時或有情理難赴之人則移除監察定其朔數考其勤慢以作守令階梯則擇善之道疏通之政恐爲得宜請下詢大臣及吏判處之敎曰大臣之意何如領議政李秉模曰蔭官監察亦是詞訟而爲守令之階則兵判所奏實合通變之政至於朔數以六朔爲定恐宜矣右議政李時秀曰正副正未遷則經僉以下次次積滯不可無通變之道以監察爲守令階梯待滿六朔然後擧擬則誠爲兩便矣敎曰吏判亦陳所見徐龍輔曰此事曾與前兵判消詳講確武臣疏滯之方監察擇差之道兩得其宜無容更議而第監察有窠之時每以正副正以下兵批時仕人差出則吏批窠闕之見縮多有掣礙之端此則無論正副正與經僉隨其遷輔必以吏批時仕中差代然後兩銓俱無所礙以此守式施行似好矣秉模曰僉議旣無參差依此定式施行之意請分付從之
정조 24년 · 강
掌令韓啓玉啓請申飭各道修擧鄕飮酒禮鄕約
정조 24년 · 목
啓玉啓言近來遐方民俗愚頑不知老老長長之義年前鄕飮酒禮儀式鄕約五條頒下八路其時道臣守令奉審施行使各面里擇定訓長家諭戶敎蔚然有可觀之風矣不過數三朔擧行而更不修擧愚頑之習一如前日臣所居之邑如是則一路之事可以推知一路如是則諸道事亦可推知請申飭各道道臣及守令永爲定式節目必於農務之暇申明修擧敎以惟在營邑擧行之如何何必別爲更飭乎
정조 24년 · 강
遞刑曹判書李祖源
정조 24년 · 목
敎曰今筵見之頗憊矣刑判姑爲許遞其代今日政差出待下批牌招未完決之類使之會推
정조 24년 · 목
以李得臣爲刑曹判書李鼎德爲禮曹參議尹守翼爲羅州牧使宋時淵爲潭陽府使朴彬源爲金山郡守鄭澣爲結城縣監
정조 24년 · 강
飭刑曹判書李得臣卽爲出肅
정조 24년 · 목
政院以得臣飭敎申飭之下謂有情勢終不承膺請推考敎以人言之過實反爲重臣自脫之助而其間處義廉防足伸更以前牌催促使之卽爲出肅
정조 24년 · 강
大護軍蔡弘履陳疏乞郡賜批許之
정조 24년 · 목
批以篤老情理在所體諒所請依施
정조 24년 · 강
遞江華留守洪明浩
정조 24년 · 목
明浩於昨年七月疏陳病狀乞遞至是批以疏辭依施
정조 24년 · 강
命洪原縣燒戶救助人廉極台賞加
정조 24년 · 목
咸鏡監司具㢞狀啓以爲卽接洪原縣監朴思弼牒呈內永興府使以慰諭事馳到本縣失火民四十六戶聚會館庭以爲付穀比元恤典各減一斗大中小殘分等分給小殘戶竝爲蠲役至於獨戶則被災民戶中元無獨戶故其戶役蠲免初無可論被火民中前同知廉極台出穀九十餘石失火民大中小戶區別助給又以錢三百十七兩大戶十兩中戶七兩小戶五兩分給使爲助糧貿材之資被災諸民賴此措備次第結構不可無褒賞之典云從速結構安接之意另加嚴飭廉極台同是被火之民捐出錢穀多數救給此與閑漫濟活有異合有奬勵之道敎以極爲可嘉賞加官敎與有旨卽爲成送
정조 24년 · 강
命秋曹囚金應聲嚴訊取服推覆檢官漢城主簿李奎南重推壯勇大將申大顯
정조 24년 · 목
刑曹啓言己未十一月初九日北部居朴召史所告內隣居金應聲與洞內人約爲投錢而渠夫金一孫言及洞人挽止其會遊則應聲謂以沮戱招出渠夫以石亂打拳踢交加頹臥街上故舁入家內則胸脇牽痛連爲吐血竟至殞命乞依法償命捧甘當部使之檢驗則初檢官北部都事洪晩榮覆檢官漢城主簿李奎南以被踢致死懸錄實因正犯金應聲招辭以爲渠憤一孫之沮戱投錢責之則一孫大發忿怒手執渠衣領頭觸面部故渠手撮其口拳推其背而已則一孫轉益肆毒自倒於地上云看證姜振義招辭以爲渠家門外有人相鬪之聲故出見則致死人金一孫鼻血流出眼胞浮高側臥門前而金應聲又欲突入於一孫處則洞里人挽去云大凡殺獄決折專在於實因與詞證而此獄則脇肋痕損紫黯堅硬圍圓闊大一孫之因此致命不待詞證而毫無可疑成獄償命無容更議應聲本以無賴之漢重以不良之性當初事端不過投錢之約會向後發怒出於一孫之沮戱則本事極爲微細而始也辱說繼又鬪鬨其悖惡兇獰推此可知憤氣所使極意毆踢或執其䯻或壓其背竟至於擦口打眼踢脇築肋傷處若是狼籍一孫之不爲當下致斃亦云幸耳以渠兇頑猶不敢掩諱便同自服而今於會推之下忽地變辭與前後供招一切相反乃以初無犯手等說極口發明尤萬萬狡惡金應聲更加嚴刑期於得情殺獄論斷何等愼重而屍親檢招雖有石打之說致命傷處初無其痕而被踢則分明故初覆檢實因俱以被踢懸錄而忽以糜爛破碎四字泛然挿入於覆檢跋辭有若石打所祟然者大是不審請當該覆檢官李奎南令該府拿問處之敎以大抵近來雜技之輩不能嚴禁致有此殺越人于街路之上而究厥起鬧之顚末亦不過至微細之事端民俗之暋不畏法若此此何異於敎之使爲乎設置法官將焉用哉至於雜技之徒卽亦捕廳之所禁則一味闔眼亦豈成說乎更觀前頭當有別般處分而正犯則情狀痛惡但當直捧遲晩後完決所捧之供極爲草率更加箇箇嚴訊爲先卽爲取服雖無係關於獄情所謂在逃諸漢無一捉來取招竟沒下落者亦關紀綱殺獄體重通訓以下觀察使猶且啓聞則營卒之不爲起送駭然甚矣當該將臣爲先從重推考一竝捉來捧招然後完決檢官拿處事不過下語間做錯姑爲推考以除曠官之弊
정조 24년 · 목
右賓客金載瓉弼善金翰東兼說書李存秀翊衛申大羽入參
정조 24년 · 목
承旨趙弘鎭曰昨日三道儒生來呈疏槪而未敢遽然捧入矣予曰疏槪果何語耶弘鎭曰疏槪以爲敢陳聖誣申卞之懇冀循史牒釐正之請一以明大義於先朝一以破群惑於後世事矣予曰此必是辛壬間彼中所送文字事也弘鎭曰似然矣予曰太學果爲謹悉乎太學掌議誰耶弘鎭曰金炳翼云矣予曰掌議之不知莫重義理敢有屑越更提之擧者誠駭然矣辛壬間彼中所送文字出自凶徒之手而及乎戊申勘亂之後更爲入送使臣詳言凶徒之罪仍以凶徒之說流入彼中各別嚴禁之意兼爲言之則彼國以搜索天下仍爲曉諭之意答送矣於此更容他說則金石之案其可撓改乎鄕儒則未諳典故尙可說也掌議以京儒不知辛壬義理顚末若此而齒之執綱之列可乎年前臺臣李師濂以史牒事陳疏其時故重臣黃景源詳知文蹟備陳此事於筵中故知申柳戇亦以其時事有筵奏其詳詳在記注伊後則上自朝士下至韋布孰不知此箇義理乎名以掌議若不知此箇義理則固不可以章甫待之若或知之而難於違拒疏儒之意强書謹悉則尤豈有如許道理乎知而爲之固是罪也不知亦罪也以此以彼必居一於此矣掌議之任秉多士黜陟之權當然之義理固不可閼而不書謹悉至於此等事何可不十分審愼乎儒疏若不可捧入則例自政院招致疏儒曉諭而退之此疏則不可循例招諭承旨招致掌議以此筵敎一一詳諭於啓板之前俾卽轉諭於疏儒等處而謹悉則卽令還推可也近來日次應講生或有懸頉之事而金炳翼則自今以後無敢懸頉永勿圖遞之意各別嚴飭
정조 24년 · 강
命前監察李春英擬宣傳官仍命待守令窠差送
정조 24년 · 목
敎曰旁求草野遺逸固先務而其外就忠賢家後裔枚錄之以求其老成人典刑者亦屬先務新榜武科出身前監察李春英卽故將臣景武公李宇恒奉祀之孫也有薦而銓臣不擬於職仕朝家何以聞其名姓乎落拓空老之餘間以特敎蔭補至于臺監尋使故訓將李敬懋備給射具而肄弓以其程督之嚴未久入格於召試時仍賜及第以待唱名後調用矣過科榜有日而甄復亦出數窠一不擧論豈前判堂之未及聞年前下敎而然乎設或不聞亦必無不知其家之其人則竟無皁白者甚非矣今筵聞三道儒疏大槪益增感舊之思而適又見宣傳官參下窠擬望何循常格乎李春英見窠權作參上今政使之擬入曾見其人頗純謹閒僻之百里似可堪亦令吏曹待相當窠差送俾奉景武之祭
정조 24년 · 강
以蔡弘履爲江華留守備薦也
정조 24년 · 강
罷黜安岳郡守柳相祚
정조 24년 · 목
黃海監司徐榮輔以相祚母病沈重萬無還任之勢啓聞罷黜也
정조 24년 · 강
罷黜加德僉使趙崇
정조 24년 · 목
統制使任嵂狀啓以爲加德僉使趙崇馳報內本鎭砲手干得是來告內一二戰船出火云故僉使領率鎭卒急到船所盡力救護而火勢甚烈人力莫及頃刻之間一二戰船上下裝與左右杉板及如干載船什物擧皆燒燼所存者不過本版云戰船守護法意嚴重雖或有意外火患兩隻戰船必無一時出火之理而乃有卽刻竝燒之擧論以邊備萬萬驚駭報辭中不論失火之根因者亦甚糢糊形止摘奸後委折盤覈次臣營帶率軍官卽爲發送而莫重戰器不善看守致此燒燼其在重戎政之道決難容貸該僉使趙崇爲先罷黜交代間仍差假將其罪狀令攸司稟處新僉使亦令該曹擇差催促下送
정조 24년 · 강
黃海監司徐榮輔以豐川故學生呂時望孝行實蹟論列馳啓
정조 24년 · 목
狀啓以爲前日祗受上言二度下送卿其從公決給俾無更訴之弊其中多士之請贈請褒者屢呈見格然後始許稟處旣是定式依此取捨更具意見狀聞事有旨及豐川李期聖等上言內豐川故學生呂時望卽故判書呂遇之後孫也事親至孝四世同居六載廬墓經學行實卓乎凡倫道內章甫齊發公議呈文營門而粵在先朝因道臣褒啓又因禮曹覆啓特蒙除職之恩典而銓曹未及檢擬不幸作故渠等不勝抑鬱之情玆敢號籲乞特許旌褒之典云呂時望孝行屢呈見格與否實蹟有無據實枚報之意前監司朴基正在任時發關申飭於豐川府矣該府使韓德厚牒報內呂時望孝行學問卓異之名已爲稔聞而今承關辭更加探問則本府與隣邑士民一辭同然皆以呂孝子稱之三十年前道內人士齊訴營門自營門枚擧登聞至蒙除職之恩典果如上言內辭意而前後文蹟積成卷軸屢呈見格可以推知云蓋此呂時望作故已三十餘年而本邑之人誦其行美至今不襄其實行之見稱於鄕黨可以推知而除職之承傳未施於生前邑人之抑鬱容或無怪若依已蒙允之除職承傳施以一命之褒贈則恐合於敦俗奬孝之方係干恩典不敢仰請請令該曹稟處
정조 24년 · 강
齎咨官金景瑋以彼中聞見報備邊司
정조 24년 · 목
手本以爲三月初三日到皇城翌日與通官繼文大使吳元濤詣禮部主客司呈納咨文自禮部卽爲題奏則皇帝批一箇是字初八日皇帝將幸東西兩陵二十三日還城云故呈納咨文後以幸行前還歸之意使通官稟告于提督則以爲當此煩務之時未遑單奏回鑾後回咨頒賞等節當題本擧行本月初五日因禮部知委詣主客司領賞初六日又詣禮部回咨一度轉奏咨一度領賞咨三度領宴停止咨一度住接咨一度起送咨一度合八度祗受後仍爲發行而彼地聞見則皇子三阿哥上學日肅親王永錫備進玉器陳設等物竝不奏明輒令本府太監轉交皇后飯房太監遞進皇帝下諭曰朕於親政之初節經降旨停止貢獻禁絶苞苴以期還淳返樸復我滿洲敦龐之風訓諭再三至爲嚴切永錫所進物件竝有玉器且不奏明私遣太監遞進皇后房實大不是著將伊所管旗漢軍都統及管理圓明園事務俱行革退仍交宗人府議處此後如有旣好私相餽送者一經察出重治其罪之意通諭三公內外滿漢大臣等一體凜遵著傅集各親王郡王將永錫所進物件當面擲還云本月二十四日還渡江進賀使狀啓一度竝付上送
정조 24년 · 강
進賀正使具敏和副使韓用龜以赴燕事馳啓
정조 24년 · 목
狀啓以爲臣等三月初五日到山海關點檢人馬無弊進關而自渡江後聞之則本月初八日皇帝幸東西陵云故使任譯覓來該驛所遞公文則皇帝將於本月初八日自京起駕由燕郊大路初九日至白磵店初十日至隆福寺十一日謁各陵禮畢仍駐駕隆福寺十二日又詣裕陵行淸明敷土禮還由原路至白磵店十四日至燕郊十五日過燕京南城外至南苑舊衙門十六日至黃新庄十七日至半壁店十八日至秋蘭十九日至梁格庄仍謁各陵禮畢回至梁格庄二十日至秋蘭二十一日至半壁店二十二日至黃新庄二十三日從阜城門回駕東陵在薊州遵化州等地卽康熙皇帝乾隆皇帝陵而距京師爲二百二十里西陵在易州地卽順治皇帝雍正皇帝陵而距京師爲二百七十里十一日臣等到皇城仍詣禮部表文正副本各四道咨文五道禮物總單一道無弊呈納十三日禮部以十五日皇帝駕過南苑知委臣等使之接駕於南苑小紅門外故臣等進詣小紅門外祗迎所漢尙書紀均與漢侍郞曹城劉躍雲等至臣等所住處押班伺候皇帝乘馬至臣等祗迎處諦視而過至南苑內舊衙門止宿十六日皇帝自舊衙門離發轉向黃新庄臣等與漢尙書紀均等依昨日例於南苑西紅門外伺候皇帝乘馬至祗迎處又爲諦視而過南苑在皇城南二十里卽皇帝打圍之地城之周廻爲一百六十里二十二日禮部以二十三日回駕時接駕之意又爲知委故臣等出往阜城門外則漢尙書紀均與漢侍郞曹城滿侍郞文寧押班伺候皇帝乘馬至臣等祗迎處顧視問之曰朝鮮使臣乎九門提督布彦達賚從傍對曰然矣方物雇車則二十日追到館所而皇帝還駕後禮部査得雍正皇帝配天時進賀方物收受之例題本則初四日奉旨依議自禮部方爲行文各庫數日間似當呈納皇帝以直隸山東諸省之亢旱不雨四月初五日幸天壇致齋一日其翌日曉頭親行祈雨祭禮畢還宮臣等因禮部知委詣午門前漢侍郞曹城押班伺候皇帝不設儀衛乘黃屋小轎至臣等祗迎處自轎內顧眄而過初六日還宮時臣等依昨日例又詣午門前滿侍郞文寧押班皇帝乘黃屋小轎至臣等所住處自轎內回首熟視而過齎咨官金景瑋則皇帝自西陵回駕後固當趁卽離發而因禮部文書之遲滯本月初五日領賞初六日領受咨文後卽爲回程臣等發行日子姑未的知
정조 24년 · 강
忠淸監司金履永以各邑應資老人馳啓
정조 24년 · 목
以李東稷爲安岳郡守洪明浩爲知事任焴爲翊衛宋益鼎爲衛率鄭殷誠爲加德僉使趙思貞等一百五人爲僉知老職也
정조 24년 · 목
文學金㙆兼說書李存秀副率吳熙常入參
정조 24년 · 강
遞承旨韓用鐸以金履翼代之尋遞以李尙度代之竝前望也
정조 24년 · 강
以申大顯爲左邊捕盜大將
정조 24년 · 목
承旨徐有聞啓言新除授左邊捕盜大將申大顯請卽牌招傳授命召及大將牌傳令牌從之
정조 24년 · 강
遞刑曹參判申大顯
정조 24년 · 목
敎曰以何筋力兼管兩任乎刑曹參判申大顯許遞其代令該曹口傳差出待下批牌招察任
정조 24년 · 강
以林蓍喆爲刑曹參判尋遞以李基讓代之竝口傳也
정조 24년 · 목
蓍喆違召敎以許遞更令該曹口傳差出待下批牌招察任
정조 24년 · 목
因御營廳合操單子敎以飭已施前大將李得濟敍用合操則待實大將出仕更爲啓下
정조 24년 · 강
命來初一日輪對當次人受點後日次來待
정조 24년 · 강
吏曹參議金羲淳陳疏辭職賜例批
정조 24년 · 강
命加德僉使鄭殷誠改差
정조 24년 · 목
兵曹啓言加德僉使待下批催促下送事有命而新除授加德僉使鄭殷誠以其眼疾不能視物方在忠州地云請改差其代口傳差出催促下送允之
정조 24년 · 강
以金聖和爲加德僉使口傳也
정조 24년 · 목
禮曹判書李晩秀啓言照訖講自來月初一日將爲開講矣四學敎授及成均館久任郞廳三員當輪日分送而直講金履喬兼帶南學敎授實兼兩銜中不可無變通之道矣敎以成均館官員改差令該曹口傳差代
정조 24년 · 강
命秋曹囚士奉嚴刑取服仍飭該曹囚推會推抛置之弊
정조 24년 · 목
刑曹啓言今四月初九日東部良人姜世衡白活內渠弟被打於李士奉當日致死云檢驗後牒報事捧甘當部初檢官東部都事徐有聲覆檢官漢城主簿朴宗珩檢狀實因以被踢致死懸錄正犯以士奉懸錄屍親良人姜世衡招辭以爲渠弟七得今四月初八日出市未還伊日日入時洞內居旅客主人秦海龍來言曰汝弟七得被打於楊州人李士奉處委臥吾家云故渠卽往見則渠弟手抱胸膛垂頭昏仆而胸前背上俱有足踢泥土之痕問而無答呼之不省渠將往呈刑曹蒼黃還家矣秦海龍雇人負送渠弟於渠家而仍卽殞命云正犯私奴士奉招辭以爲渠居楊州而今月初八日觀燈次入城矣致死人姜七得與渠近里居生人文旕中朴貴金等相鬪於吳光祜家前三人打成一團故渠果挽解而已初無相鬪之事云看證金惡奉招辭以爲姜七得與李士奉相與詼諧轉成言詰互執頭髻迭相拳踢而士奉足踢七得之腰脇則七得仆于地上云惡奉與士奉面質惡奉向士奉曰汝與七得始則詼諧轉成言詰而末乃互執頭髻迭相拳踢汝豈不以足踢七得之脇間乎士奉曰毆打七得者卽文旕中叔姪豈可誣指吾身於毆打之科乎惡奉曰伊時文朴兩漢初不在傍則汝言誠孟浪矣干連吳光祜與士奉面質光祜向士奉曰汝受縛於部隸之時大生恐㤼氣色已爲殊常及到部前汝豈不曰醉後果爲毆打豈至死境而若死則殺人者死吾當代死云云乎士奉曰醉後毆打之說非謂吾之毆打也卽招文朴兩漢毆打之謂也代死之說亦指文朴而言也非謂吾之代死也干連文旕中朴貴金與士奉面質旕中向士奉曰汝之毆打七得之時吾初不參見則汝何白地驅人於殺人之科乎士奉曰汝豈不發怒於七得之侮辱而與汝叔貴金毆打七得乎旕中曰吾於伊日賣炭後歷入秦哥旅舍則汝與何許一人爭詰故吾尋常見之仍卽出去矣何如是白地誣引乎貴金向士奉曰吾伊日逢汝於馬廛屛門推索所負錢曰以無有故仍卽出城汝所謂吾之毆打七得之說是何言耶士奉曰汝豈不發怒於七得之辱說與文旕中毆打七得乎貴金曰吾初不入秦家旅舍則毆打七得之說眞所謂皮不存之毛矣云云此獄則後脇是要害之地而傷處圍圓至過一尺腰眼乃速死之處而痕損執定又至九寸色皆紫黯按之堅硬則七得之致命的然無疑惟彼士奉本以鄕曲癡蠢之漢又作京城觀燈之行其來已是愚氣酒後尤添悖習稠中戱謔轉成叫嚷醉裏鬪鬨未分要害不思人命之至重任其毆踢之交加初豈欲盡力搗築而竟歸於毆人致命詞證供招實因懸錄無一可疑而吾當代死之說渠旣納招於部庭脇後足踢之狀人多立證以目見則其所援引之文朴兩人不過爲構虛捏無推諉掉脫之計也面質而旣皆見屈誣招者都歸虛妄獄情到此無容更議請罪人士奉另加嚴訊期於取服其餘干連諸人別無更問之端竝卽放送敎以看證干連諸招一辭無差錯及其頭面也亦皆無他違端則此獄之正犯非士奉而何醉鬪戱鬪無關於獄理士奉各別嚴刑期於斯速取服其餘各人卽放俾無滯囚之弊近來似此之獄應問各人公然執留云該堂之不能察飭者甚爲未安後勿若是囚推之不能如格拷訊而廟堂亦不提飭觀於五日錄啓用訊次數之過累朔無加錄而可以知之右相事慨然矣此後許久抛置則該堂自廟堂草記論勘至於未成獄之不卽會推而一任其該曹之怠慢亦豈非廟堂之責乎雖以政院言之推考房例兼獄署提擧則每日廳坐修納囚徒也小則提飭大則請推該曹亦豈敢如彼泛忽乎此判付載之該房故事以爲著念修擧之地啓目塡時該曹則書以卯時而入啓則如是太晩今日持公事入侍也此文書置之何處乎當該承旨爲先從重推考欲見近日詞訟衙門郞官等明日持公事入侍使之待令
정조 24년 · 목
文學金㙆說書金會淵兼說書李存秀翊衛任焴入參
정조 24년 · 강
諸承旨持公事入侍于誠正閣召見刑曹漢城府郞廳及下直守令邊將刑曹正郞趙鎭坤李仁行李仁達佐郞李在安承憲祖朴尙榮漢城庶尹兪漢純判官李是釬主簿金基彦朴宗珩固城縣令閔百勳加德僉使金聖和
정조 24년 · 강
命刑曹正郞李仁行佐郞李在安拿處正郞李仁達推考
정조 24년 · 목
承旨閔昌爀啓言刑曹正郞李仁行以該郞罪人之已推覈未推覈未能區別仰對佐郞李在安該掌罪囚之姓名多有誤奏溺職大矣所當重勘而本院請推外無他罰何以爲之乎敎以竝拿處又啓言刑曹正郞李仁達罪囚數對之際未盡領略事甚未安所當重勘而本院請推外無他罰何以爲之乎敎以爲先推考
정조 24년 · 강
推前承旨韓用鐸
정조 24년 · 목
敎曰留守薦望政官下直前點下意謂兼任之其時下批矣今聞尙不爲之云其時承宣事極可駭當該承旨爲先推考鎭撫使政官牌招開政下批仍令明日辭朝
정조 24년 · 강
遞左尹尹弼秉右尹沈基泰
정조 24년 · 목
敎以詞訟衙門堂上中年過七十人許遞今日政差出待下批牌招刑曹郞廳趙鎭坤七十不遠云與在囚未勘律者令該曹口傳相換
정조 24년 · 강
刑曹正郞趙鎭坤李仁行佐郞李在安司僕主簿宋倫載典牲判官金命淵司宰主簿李羲淵相換竝口傳也
정조 24년 · 강
有政吏曹判書徐龍輔參議金羲淳進
정조 24년 · 목
以李書九爲兵曹參判尹光普爲左尹申大謙爲右尹鄭尙愚爲同義禁
정조 24년 · 강
命武南南愼五備郞啓下
정조 24년 · 목
敎曰今因南愼五之擬望而思之武南復舊例擬於武職曾有定式則如愼五輩之非文非武入於蔭窠蓋由西銓不能依定式擧行之致積鬱之外殊非擧行朝令之道申式以後兵曹判堂等時判堂外竝從重推考若有愼五之類與愼五令廟堂有實職備邊郞改差一竝今日內啓下若人多窠窄加數啓下待窠次次陞實事招致備郞傳之
정조 24년 · 강
遞判義禁宋煥箕知義禁趙鎭寬同義禁鄭尙愚以李祖源黃昇源李集斗代之竝前望也
정조 24년 · 목
敎曰禁府堂上中在外及未肅拜有實病人許遞前望單子入之待下批待開門牌招時囚捧供
정조 24년 · 강
命秋曹囚金光潤更覈捧遲晩金光珍嚴刑取招
정조 24년 · 목
刑曹啓言今四月十一日西部保人貢春得白活內渠父今月初九日被踢於金光潤翌日致命云故檢驗後牒報事捧甘當部初檢官西部都事宋欽詩覆檢官漢城主簿朴宗珩檢狀實因以被踢致死懸錄正犯以金光潤懸錄屍親保人貢春得招以爲渠父允山卽尹進士宅奴子也尹宅田畓在於洪州地今年正月斥賣捧價三百兩其中八十兩換錢於同邑人竹商金日孫處今月初九日渠父爲推換錢出往土亭里渠亦隨往矣換錢人貿來細簡竹到泊于江邊才已卸下金光潤忽生偸竊之心潛拔其貿竹故渠父責而禁之則光潤曰國穀之重猶且穿窬汝竹何物仍以其拳猛撞渠父之胸膛渠父翻仆則光潤執䯻前捽以其右足或踢命門及腎岸或踢眼胞及脊背故渠突入光潤處手抱其腰極力挽解之際光潤之兄光珍足踢渠之臀後渠被踢隨仆光潤則拳踢渠父光珍則亂打渠渠父昏窒仆地渠亦屛息無聲則光潤兄弟始乃散去故渠父僅僅作行纔到三帿場蹶然仆地喉間作聲曰小腹刺痛必是腸斷今將死云故雇得過去人擔舁而來按臥房中呼吸喘促仍無省覺翌日二更時竟至殞命云正犯訓局軍金光潤招以爲渠以訓局軍初九日習陣罷後歸家矣聞江邊貰馬之說持馬匹出去則編竹積置江邊故爲用煙竹抽出一箇則買竹人筆工金鎭賢禁止之際貢春得突入渠處謂以盜賊辱說不已故渠略飮酒盃之餘不無憤心仍與相鬪則其父允山亦爲突入三人滾鬪互相毆踢之際渠足自爾當著於允山身上而的未知何處之受傷云看證私奴範金招以爲渠本洪州居生之人與金日孫同謀竹商而尹進士宅奴允山兄公山與渠同在一邑矣尹宅畓價錢八十兩公山換錢於日孫處日孫貿竹裝載渠與日孫從陸上來今月初九日渠與日孫及尹宅奴允山筆工金鎭賢偕往土亭里才已卸下方欲馱運之際金光潤恣意拔竹則允山責謂之曰有主之物何如是拔去乎光潤大怒曰雖重於此之稅穀猶可穿偸此等小物有何拘礙乎仍向允山拳撞眼胞扶執上吐且拳且踢則允山之子春得突入挽解光潤亂打允山之父子此際光潤之兄光珍亦爲來到合力助勢亂打春得則竹商金日孫救解亦被光珍之毆打云此獄則左脇右肋皆是要害虛㤼之處而痕損圍圓幾至一尺紫黯堅硬昭載兩檢致命不踰於二日行兇畢露於諸招踢殺允山者非光潤伊誰雖以渠掉脫之心猶不敢全然發明乃曰滾鬪之際足勢自爾當著卽此一語便渠承款如法償命無容更議正犯金光潤更加嚴訊期於取服其兄光珍則初不犯手於允山之狀屍親雖已質言同在鬪場其弟犯殺人之擧而始不能挽止從又助勢而赴鬪於春得與日孫則不可以不犯允山置而不論刑推一次懲勵放送其餘干連諸人別無可問之端亦爲一竝放送凡檢案懸錄何等審愼而正犯未及査得之前以被告懸錄者被告便同正犯之謂也今此初檢狀旣以金光潤執定爲正犯又以金光珍懸錄以被告者有若一獄兩犯大是做錯醫律官自臣曹照勘當該初檢官宋欽詩請令該府拿問處之敎以此獄之無容更議與昨再昨先決之案無甚異同不當起疑處摸索强覓使當死者不死焉有償死之爲生道殺人之法意乎且營卒異於平民凡有干犯當用加倍之律況於習陣罷歸之路無難行兇則攙前越後者其律亦斬如許悖卒不可尋常推覈卿等各別出意見更爲盤覈於正犯金光潤而箇箇嚴訊卽捧遲晩仍爲具格捧結案之地鄭戊甲李重漢之後又出金光潤訓局軍卒之殺越人命若是相續當該將臣更施越俸之典所謂正犯漢之兄雖云不爲下手於死者苦主之招前後相左此已爲可疑之端不惟不禁乃反助勢不惟助勢又敢使氣家人共犯只坐尊長之律姑難遽施究厥所爲無異於共犯光珍更爲捉來嚴刑取招而打春得不打允山之說終涉疑晦藉或使然助氣使氣便有指使之跡以此究問檢官拿處事近來部官府郞輩無非不讀律之人加之以年淺不經事每有此等疏漏甚可悶也與其一番拿問而放曷若仍其官而老其才之爲實政該部官宋欽詩筮仕以後仕日一竝勿施雖以覆檢官言之檢狀之荒雜亦若欽詩之草率間亦多違錯處該府郞朴宗珩出六仕削一朔事分付其餘各人分等酌放
정조 24년 · 목
文學金㙆說書金會淵兼說書李存秀侍直沈應奎入參
정조 24년 · 강
諸承旨持公事入侍于誠正閣召見江華留守蔡弘履金山郡守朴彬源金溝縣令柳相默
정조 24년 · 강
命假注書姜應一呂東植崔漢翼拿處
정조 24년 · 목
敎以江華留守敎諭書不書之當該注書等一竝拿處
정조 24년 · 강
罷執義閔師宣掌令韓啓玉李德鉉持平趙恒鎭職
정조 24년 · 강
命農圃內官手本中司僕寺剩土事及奉常寺位田事問于兩寺草記
정조 24년 · 목
內農圃內官金應齡手本以爲今番司僕寺草記內箭串里尺量之時猶有九日五分耕剩土云此是從尺加數之贏豈有無中生有之理而況甲戌年間因量田御史書啓批旨內尺量者雖加數此乃從尺加數也勿復稱剩田事亦爲分付太僕寺則果無濫執之狀推此可判大抵新川一坪卽在昔賜與之地而因江浦落故爲此供上之重間間請得代土於司僕寺箭串里之地而至于甲申年大水之餘種藝無望圃民渙散故以五十一日三分半耕之土換彼司僕寺五十一日三分半耕之田則結數多寡彼此相準至於狐島一丸之泥入於沙覆初不擧論矣挽近以來漸次起墾故略略收稅得補供上之一分戊午年間司僕寺疊責其稅一土兩徵圃民難保當時相準相換外狐島起耕者亦爲援入勒稅甚是無義又有附近於斗大田奉常寺位田者該寺謂以量外加耕與剩土越占侵奪者尤極乖當司僕寺五十一日三分半耕地外毋得濫占而疊稅還給事及奉常寺位田亦令地方官依量案打量定界更勿橫侵事請竝分付敎以問于兩寺取考可考文蹟草記
정조 24년 · 강
命時囚尹光心照律李仁行等議處
정조 24년 · 목
京畿監司徐鼎修狀啓以爲宣惠郞廳尹光心楊州幼學李寬山訟詳査狀聞事命下矣査官楊根郡守鄭東榦牒呈內尹光心之妻葬距李寬祖父墳步數不過五十步地形雖一高一低白虎之內旣無遮隔坐立俱見則在法當禁而尹光心之稱冤有之蓋全管一局不使他人接跡始可謂之山主而李寬則不然來龍旣係緊重而九十九步有吳大文父母山靑龍何等要害而一百十九步有金明水父墳坐立俱見李寬祖山今爲五十二年而吳山先葬爲二十三年後葬爲十二年金塚爲四十五年皆在於李家用山之後問其委折則或年幼不識或遠出未禁云常漢互相入葬亦不得禁其不能守護則可知矣遠近雖殊不過五十步百步之間耳彼則任他此則必掘光心稱冤亦無足怪爰辭與該府査啓相反委折盤問於各人等則尹光心之不著名事雖以山圖之未盡訟官之徑歸爲諉而揆以査體大失格例語逼訟官事不知官家意向之說豈無他訟官之說專昧訟體之至嚴其置對供辭亦無發明則便是自服勒葬與否則以座首供觀之入葬之日本府校卒初不禁止李寬兄弟更不爭詰渠獨以官分付往傳而不得禁葬云不納原情事則始未及構出於山下容或無怪終焉見退於營邑亦有的證云矣今以査官所報觀之李寬之必欲禁葬事理固然而該守臣亦置尹光心於落科此是已決之訟今不必更論而爰辭與査啓相反委折光心自明之言雖以爲不無苖脈然執跡而論旣有是事則身爲訟民違越格例凌蔑訟官俱爲駭然李寬起訟之後官旣摘奸又令禁斷則用山與否姑待官決事理當然而不此之爲徑先入葬亦未免勒葬之科請令該府稟處○義禁府啓言今以道査觀之則尹光心之占山雖緣空地之不爲守護而入葬乃在於起訟禁斷之後則揆以法意已難免不審之科且況身爲訟隻不納原情極爲駭然請以此照律允之又啓言刑曹正郞李仁行原情以爲今番重囚五名中已推覈三名而金應聲一事更有在逃諸人盤覈之命而誤以已推覈爲二未推覈爲三仰達溺職之罪實無所逃云佐郞李在安原情以爲詢問之下推案中一人姓字誤爲奏達溺職之罪無以自逃云請竝刑推得情敎以除刑推議處
정조 24년 · 강
命秋曹囚金重喆捧結案以聞仍命捕將柳孝源前捕將李淂濟越俸一等
정조 24년 · 목
刑曹啓言今四月十九日東部泮村良人方景大白活內渠之妹夫朴墨麟今十三日被打於金重喆今月致死云故檢驗後牒報事捧甘當部初檢官東部都事徐有聲覆檢官漢城主簿朴宗珩檢狀實因以被打致死懸錄正犯以金重喆懸錄屍親妻方召史招以爲今月十三日渠夫朴墨麟買肉次往隣居金重喆家俄而口唇破傷流出衂血而來曰被打於金重喆吾當往呈本館云索笠出來則金重喆自渠家持漂椎踵到渠家當著渠夫大加叱責曰汝焉敢呈訴乎如汝之漢吾雖打殺吾自代死而已先以漂椎亂打渠夫故渠急赴救解亦被重喆之打左脚重喆又以臼杵無數亂打渠夫與渠僅僅逃避而渠夫一自被打之後連日苦痛竟於十九日未時殞命云正犯典僕金重喆招以爲渠於虛屛門懸房爲業資生朴墨麟爲隨從於懸房而墨麟自來嗜酒時或被打於人故每每戒責矣今月十三日渠謂墨麟曰初十日十二日場汝不買牛而來汝之耳邊腮上之皮磨都是酒故更勿過飮十五日松坡場汝必買牛而來云矣伊日夕墨麟大醉而來斥呼渠名字其所醜辱不有餘地故渠一次打腮則墨麟以漂椎猛打渠母之左脚故渠又爲批頰一次而已矣今初八九十日間墨麟被打於泮人宋漢中處云傳說狼藉以此觀之渠之橫罹之狀可以洞燭云干犯宋漢中招以爲渠與朴墨麟親熟時或戱謔矣今月三十日午間墨麟酒醉之餘扶執渠之上吐故渠偶執墨麟之耳根爪損血出則墨麟卽呈本館捉去渠決杖三十度其翌日墨麟來到仍與和好而墨麟日復日來往於虛屛門懸房如前隨從金重喆以求生之計雖欲推諉於渠墨麟果若重被毆打於渠則渠何能出入於懸房而墨麟致命若由於渠則墨麟生前死後其妻其妹何捨渠而發告於重喆乎云正犯金重喆更招以爲渠以求生之計誣引宋漢中而朴墨麟以隨從之人敢辱渠又以漂椎打渠母脚部故渠先以手兩次批頰仍奪所執之椎先打項後又打後脇目見老母之被打急於捍衛乘憤下手之際致有此殺越之變莫非渠運厄不幸之致云此獄則傷痕詳載於脈錄兇身自服於檢招墨麟之被殺於重喆者更無可疑大抵斥呼姓名而乘醉詬辱者墨麟也蔑視隨從而恣意毆打者重喆也則發怒全由於詬辱下手自至於猛毒固其必然之勢今此重喆之招乃以憤厥母之被打奪其杖而反擊齗齗爲說欲爲一分減罪之計而渠輩鬪場旣無參見之人其母身上又無受傷之痕自歸巧飾無足準信椎打之狀渠旣自服於兩檢平問之下又於會推一一承疑依例結案取招後稟處宋漢中則旣出於兇身推諉之招一番推問在所當然而現在痕損旣非要害如常出入又有諸證其非此獄之所干檢庭亦已勘破而乃以干連干犯懸錄於兩檢狀且重喆母之無痕損旣皆看審而不爲擧論於跋辭者俱係不察請當該初覆檢官幷從重推考允之敎以器仗與手勢至兇獰初覆檢驗以至會推幾皆承款卽爲捧結案以聞而李錫趾之殺越人命卽前所未見之疑案雖未如法償死厥後爲泮人者宜不敢更犯而今又有重喆之行兇泮人頭目捉來嚴刑法典內其子爲其親之被毆傷重而毆其毆者致死者減死定配云云正犯重喆之母被毆處不至於傷重卿等果爲摘奸或親審乎如其未也一番相考在所不已宋哥無關於獄情況耳邊爪剔固非要害且無痕損於日久之後竝與屍帳無所槪見則干犯之目豈可輕加於檢案乎昨於他案以此事勘罪則又敢如彼誤錄者豈成說旣削一朔之仕雖不更勘於問備之外而行檢時送律官及府曹之吏正爲似此格式之無或違錯而近來檢案之疏漏若此律官等亦爲嚴治後復有不謹年少初當之檢官何足責先從律官別樣處置數日之內判決五度完決而皆由於投錢與酗酒古則常漢之狠如羊暴如狼自以爲疆不可使者視捕將竝挫氣如鼠見猫今乃反於是街上犯科之無難轉至於殺死而又無難所以使之無難者獨非捕將溺職所致乎傳敎定限之偸竊漢尙不捕納夜以巡邏晝以技酒一一闔眼不肯致察彼捕將置將焉用該將臣柳孝源前將臣李得濟越俸一等此後城內外更有由技由酒之鬪鬨該捕將隨現重勘之意分付
정조 24년 · 강
命竹山囚李寶夫獄事令道臣取考原案逃捕的實則減死嚴刑充定道內殘島苦役後狀聞
정조 24년 · 목
京畿監司徐鼎修狀啓以爲今三月二十一日幸行時竹山韓召史上言內渠夫以本府討捕將校去丁巳年間利川强盜金時同越獄逃失之故渠夫奉官令率軍士出使跟捕中路捉得與之偕來矣時同自知必死緣壁臨淵故爲自墜溺而不出故渠夫與軍士鄭世福竝入水中艱辛拯救俱至死境而時同則終不回甦事在倉卒未及告官埋置路傍矣以賊母之誣訴歸渠夫於擅斷軍士孫福大則時同溺死之際病未參見故終歸白放軍士鄭世福則以參見猶爲定配渠夫則特以主張歸之元犯將至償命乞伸至冤之情事判付內下送該道論理狀聞事判下矣另行究覈報來之意嚴飭知委王推官竹山府使李仁默同推官安城郡守朴宗羽以元犯及應問各人等處取招報來矣此獄取考錄啓文書實因的確詞證明白以情則無一分可原之端以法則爲三尺難貸之案而又於戊午夏憫旱疏決之時自秋曹反覆審理毫無可疑斷案已成蓋兇身捕校也死者逋盜也肆行私鍊之習猛下鐵鞭卽地戕殺以至深谷匿埋欲爲滅跡矣乾道孔昭情節自露頭顱之皮貼色紫額角之骨裂如劃宛然顯著於數朔餘掘檢之時以渠百計圖生之心尙無三寸可掉之舌而敢生僥倖之望欲售疑眩之計縱妻煩籲若是無憚原情勿施李寶夫則各別嚴訊期於取服恐不可已請令該曹稟處○刑曹啓言此獄痕損昭著於檢驗情節畢露於匿埋査推屢閱鐵案已成而今此寶夫妻韓召史上言以爲時囚在本府越獄逃失故寶夫奉官令跟捕中路捉得云苟如是也逢場縛打以防更逃容或有一分可議之端而溯考原案初無在囚及越獄等語則以此以彼此一款固當一番査問而推官初不盤覈道啓泛稱逋盜揆以査體俱極疏忽當該道臣及主同推官竝推考更令詳査啓聞後稟處敎以死者時同之拘囚越獄之說戊午秋正犯妻韓召史擊錚原情亦有之而其時未及以此一款起疑發問今見卿回啓甚有意見韓女之再次上言復提時同逃捕之事其非虛言可知必是獄案之不當刪處刪節錄啓之致如果然矣與楊根黃載坤明有輕重之別卽令道臣取考原案逃捕的實則寶夫減死嚴刑充定道內殘島苦役後狀聞而否則使之論理報來後草記
정조 24년 · 강
命秋曹囚李重漢等嚴刑得情金應聲等結案取招文啓章詳覆施行
정조 24년 · 목
刑曹啓言罪人李重漢更加嚴刑期於得情事判下矣重漢招以爲伊日義福呼出渠手執上吐先加辱說故渠不能忍憤迎執其䯻互相推擠一時竝仆執䯻之手未及相捨至於此境此是渠不幸之致非有殺心而然云重漢之毒手行兇情跡畢露而今於因判付嚴訊之下乃敢以初無殺心等語游辭呑吐終不就服者究厥所爲萬萬兇獰請更加各別嚴刑期於得情敎以所供無異輸款而敢以初無殺心等語末乃漫漶殺死之獄但當執其跡而斷定有心與否非所持疑更加嚴刑期於得情又啓言罪人奴士奉嚴刑取服事判下矣士奉招以爲伊日使文旕中朴貴金等與姜七得互相鬪鬨故渠居間挽解而實無犯手之事云士奉之獰頑忒甚因判付嚴訊之下又爲白地推諉於初不在傍之文朴兩漢者誠極痛惡請更加各別嚴刑期於輸款敎以所謂文朴兩漢卽不過皮肉不關焉敢推諉乎更加各別嚴刑期於得情又啓言罪人金應聲完決啓目判付內在逃諸漢捉來捧招後完決事判下矣看證朴弘信招以爲渠於昨年十一月初三日過去金一孫家前則金應聲與金一孫互相爭詰一孫以頭欲撞應聲反傷渠鼻衂血狼籍則應聲手執一孫之頭䯻曰毆打汝無異打甕商之支機杖云一孫益加憤氣堅執應聲之上吐拳踢不止應聲以拳撞胸以足數次踢胯故渠及在傍人居間挽解則一孫本以抱病之人氣息喘促頹臥墻邊矣一孫妻來問毆打之由則應聲曰汝夫若死吾當代死云云渠㤼於看證檢前逃避云金喆伊招以爲渠於昨年十一月初三日夕時買米次出來之際一孫與金應聲互相扶執拳踢交加大段鬪鬨故渠欲挽解則應聲拳毆渠之鬢邊一孫足踢渠之右脇使不得近前故渠恐又被打卽爲歸來云正犯金應聲招以爲渠猝當殺變欲爲掉脫之計自初覆檢以至會推飾詐納招矣到今看證諸人以渠之毆踢一孫一辭質言渠焉敢隱諱乎當初事端由於一孫之沮戱投錢而伊日一孫突入渠處以頭撞之故渠亦以頭撞鼻至於衂血流出之境則一孫一手執渠頭䯻一手執腰帶其所肆惡去而益甚故渠憤氣斗發執䯻仆地後以手二次打背以足數次踢其脇肋則一孫本以抱病之人自然頹臥於地上忽作奄奄之狀竟於六日內致命到此地頭實無可以發明之道云今此屍帳中脇肋被踢之痕紫黯堅硬分寸闊大纔過六日竟至致命則償命之律渠焉敢逭而只緣看證諸人之在逃未捉會推之時竝與推背擦口等初覆檢招而專事變幻推諉不服今於朴弘信見捉之後始乃無辭發明踢殺金一孫節次箇箇承款罪人金應聲依例結案取招後稟處金喆伊等則聚會雜技已極痛駭殺獄由是而出旣出之後又復逃躱致使莫重獄案至于更査其罪狀請自臣曹考律嚴勘允之敎以同惡之外又敢逃避以致獄情之眩晦今於跟捕頭面之後僅爲究竟金喆伊等則各別嚴刑出給左捕將又啓言罪人金光潤嚴訊捧遲晩金光珍嚴刑取招事判下矣金光潤踢殺允山節次箇箇遲晩依例結案取招後稟處金光珍則敢以初不參涉於鬪場又無犯手於允山等說粧撰納招而助勢指使等節一向抵賴之狀萬萬痛惡請更加各別嚴刑期於取服允之敎以金光珍則徑放失之太寬雖使捉來訊問而指使之跡旣不分明正犯亦旣承款謂之尙知倫理亦可光珍則放送又啓言罪人文啓章踢殺洪守琦節次旣已箇箇承款依例結案取招而係是一罪請依法典照律報議政府詳覆施行允之
정조 24년 · 목
左邊捕盜廳啓言謹依下敎罪人金喆伊等嚴囚本廳敎以付之左將卽逢授之謂則殺獄非盜賊何可囚之捕廳此草記還給
정조 24년 · 목
左副賓客徐龍輔兼輔德尹光顔兼司書金近淳翊贊徐應輔入參
정조 24년 · 목
具翼善冠袞龍袍乘輿出永淸門明政門由靑陽門詣春塘臺降輿陞座命同成均李晩秀率久任郞廳檢飭儒生試券安寶
정조 24년 · 강
仍任前大司成鄭大容
정조 24년 · 강
命耽羅武士李東燁等試以小布
정조 24년 · 목
濟州武士小布入格閑良李東燁二中李邦潤李邦輔一中竝直赴會試
정조 24년 · 강
以曺允大金履翼李尙度金載翼趙弘鎭徐英輔差假承旨分掌試所擧行之節
정조 24년 · 강
以金載瓉爲藥院提調前望也
정조 24년 · 강
召見慶尙左兵使李喆運于帳殿
정조 24년 · 강
命儒生入場時以三更一點留門
정조 24년 · 목
承旨曺錫中啓言在前庭試會試兼殿試時有三更一點留門之例有罷漏後留門之例而今番則初試額數旣是千人直赴及恩賜之應試者又夥然而入門之後又當頒紙留門若晩則擧行自當遲滯依年前已行之例以三更一點開門似好矣從之
정조 24년 · 강
命明日殿試時武所鐵箭及西北別錄武士分試于訓鍊院
정조 24년 · 목
敎以明日殿試時武所鐵箭及西北別錄武士當分試分試處所訓鍊院爲之事分付直赴殿試人捧講帳殿當分三所試官各三員擬入○敎以明日武所命官殿試訓鍊院分所時領議政爲命官
정조 24년 · 강
遞都總管李義弼副總管鄭日煥以徐邁修李彦植代之口傳也狀還尋遞邁修以金箕性代之前望也
정조 24년 · 강
遞正言鄭時善以南涑爲掌令洪時濟爲正言前望也
정조 24년 · 강
命全羅假都事金光遇啓下送全州判官沈養之拿處
정조 24년 · 목
全羅假都事參禮察訪金光遇狀啓以爲本道觀察使趙宗鉉廢却公務都事所當替行而都事金必宣未及赴任判官沈養之今方待勘臣以假都事代爲擧行敎以蔭倅何敢於勘處前以待勘等語登諸公文報營乎該倅令該府拿處廢務過矣假都事亦何可差出乎狀啓還下送若此則未査而沿邑諸倅皆可處義乎寧有如許紀綱情勢自情勢體統自體統旣在其職任其所爲豈成說乎各別嚴飭之意回諭
정조 24년 · 강
壯勇營以庭試殿試時直赴會試人廣州鄕武士金完宅等拔去啓
정조 24년 · 목
該營啓言今此慶科庭試殿試時本營直赴人應試應頉區別別單前已啓下矣又有將官將校試射及鄕武士月課時直赴人故追別單書入而直赴會試人廣州鄕武士金完宅楊州鄕武士李貴得安興實加平鄕武士沈岳只拜峯鎭鄕武士金順大張仁元洪湯連洪得龍全昌成韓光太朴福三鷺梁鎭鄕武士金得伊鄭東義宋漢應等依下敎拔去敎以分付兵曹試記卽爲釐正
정조 24년 · 강
命黃海監司徐榮輔勿待罪康翎縣監崔祥岳罷黜分揀
정조 24년 · 목
該監司狀啓以爲薦享所用生石首魚月令之內不得封進當該差使員康翎縣監崔祥岳依事目罷黜臣亦惶恐待罪敎以卿則勿待罪守令罷黜分揀事回諭
정조 24년 · 강
諸承旨持公事入侍于誠正閣召見下直守令仍行次對及藥院入診藥房都提調李時秀提調徐邁修副提調曺允大下直守令羅州牧使尹守翼結城縣監鄭澣
정조 24년 · 목
政院以次對日持公事入侍例不得爲之啓稟敎以仍爲詣閤○藥院日次請診也○予曰使行事何以爲之也領議政李秉模曰姑未擇吉矣予敎禮曹判書李晩秀曰問諸日官乎晩秀曰閏四月十三日十九日二十五日六月初三日初十日二十日俱吉云矣予曰三使臣俱觀吉日然後可以擇定六月則稍遠來月二十六日似好更問於日官一兩日內草記也予又曰再昨日其雨其雨昨亦有雨意而一向惜乾爲民事誠甚可悶矣秉模曰兩南則廿一日之雨稍解渴悶而畿內則麥農大體以寒食節過雨之致純豐未可必見今浦田之沮濕處牟麥善熟沙石田稍切望雨但畓農來月旬前移秧則最早望念間中秧晦初間晩秧來月之雨最緊於農家今朔如是久閟此後一霈庶可期矣當夏則一雨一暘每爲聖心之憧憧自昨至今自朝至暮聖念之關慮實有妨於節宣之方下情不勝煎悶矣予曰其間望雨之情用慮實多庶幾仰格天心而霈然之喜至今漠然豈不可悶秉模曰夜露之溥浥朝氣之洒涼最好於麥農日氣薰蒸則反有害焉云矣予曰俄筵右相以秋曹錄啓事有所自引殆過矣然右相亦安得辭其責乎蓋五日錄啓卽右相之所照管者而昨因判決問之則自昨年七月以後于今十朔訊推初不爲之是豈平刑之政乎大抵刑獄干犯皆緣於酗酒雜技今番判決五度中酗酒者四雜技者一近來自捕廳全不禁止而然捕將事極爲駭然近聞捕校輩稱以雜技禁亂不當禁之永日彈棊者亦竝推捉以此閭巷間不無侵擾之端云是豈非法外之禁乎予又曰啓覆所當年年爲之而其間三公久不備員今雖備員卿亦不久當出壃今年又若不爲則殆不成說矣古則啓覆判付不啻屢度先朝承旨尹東昇以其速筆承書判付往往有泣下時蓋判付之至多而承書之至難故也其在生道殺人之義啓覆不可不年年爲之如今三公備員之時尙不得如例擧行豈不可悶仍敎刑曹判書李得臣曰竹山李寶夫獄事萬無傅生之道而卿於逃捕一款起疑者甚合予意遂有昨日判下處分卿當有活人陰德矣泮民之鬪鬨甚於他人昨有泮民獄事判下者蓋其人心殆同異類此無他自慊之心易致生怒而然也中官輩亦然故副學辛應時每曰中官何敢著有角帽乎云中官輩莫不爲之切憤故贊善朴弼周筵稟祛中官祭服中佩玉以此亦爲切痛以角牌言之古則朝臣中佩牌者絶罕此蓋不肯持佩而然也中官則雖無佩之初不敢生意此等不與焉之事每有自慊之心故輒生怨怒者此也兵曹判書金載瓚曰本曹自辟郞廳勿拘陞品以東壁以下通融備擬事頃有下敎而臣於其時出壃未還不得親承且無文蹟之可考今將差出而事係官方不敢遽然擧行矣予曰此不但向來下敎卽先朝受敎一二軍色郞爲任自別古則不計陞品玉堂自東壁以下擇差近則不然雖兩司亦爲備擬者有非古例故頃有下敎矣載瓚曰今雖勿拘陞品時任玉堂不得備擬則排望甚苟艱矣予曰此亦勿拘可也予又敎曰來頭科試在所當嚴而至於泮儒捧講事有不可容易議到先朝圓點生講製時先講後製故多得實才而捧講時每患支離雖速速了當三日內僅僅畢捧顧今日次講與更試若計日分排則一朔內講爲十六次更試又爲幾次然則一朔三十日只爲講役猶有日不足之慮且五六十老儒之應講亦安能不錯一字乎旣不能越講則自可坐停而已豈非可惜者乎此所以日前收議之姑未賜批矣此亦非絜矩之義乎秉模曰聖敎誠至當矣予曰安東治績卿與金尙默後久無名稱者今番安東校儒事卿果聞之耶秉模曰頃見李龜雲疏槪有駭憤云云臣姑未聞其本事矣予曰以安東校儒輩相較事龜雲替陳一疏本事便是鄕戰故自朝家不必可否原疏已爲還給而吳載紹之擧措似非得宜矣秉模曰近來則嶺風亦襄矣安東禮安便同一邑古則安東之民不敢言禮安倅事禮安民亦然蓋先正遺風令人不期然而然矣李龜雲之於安東雖非土民請罪本倅大是礙眼矣予曰卿言果然矣海州自是先正文成公杖屨之鄕而其遺風餘敎猶不若禮安安東蓋其純實之工與文純猶有差等之別而然歟秉模曰先正文成公海州居留歲月猶淺且海俗獷悍難以風敎薰襲感服矣
정조 24년 · 강
飭諸道漕船護送之節
정조 24년 · 목
領議政李秉模啓言沿路漕稅船指路護送之節自備局連爲申飭而嶺南三漕倉及聖堂倉漕船姑未到泊其他稅船陸續上來此時護送之節尤不容少忽而近不無稍弛之邑鎭云欲觀來頭雖不指的論勘請更爲別加嚴飭於道臣俾有終始萬全之效從之
정조 24년 · 강
命禮山捐財築堤人宋持聖帖加
정조 24년 · 목
領議政李秉模啓言忠淸監司金履永狀啓有草記回啓之命而今適登筵敢此仰達矣取見其狀本則枚擧禮山縣監金魯應牒呈以爲本邑上野里卽數十里大坪該邑閑良宋持聖費財千金新築洑堰洪州等邑接境衆民俱得蒙利事合褒揚爲辭矣此等之事易致虛實相蒙希覬僥倖之弊而向來農政申飭時以善開水利利及衆民者指名論賞之意有所行會道臣狀辭又如此合施帖資之典以爲聳勸之道從之
정조 24년 · 강
罷左捕將申大顯右捕將柳孝源前捕將李淂濟職仍命該廳首校等嚴棍
정조 24년 · 목
領議政李秉模啓言酗酒投錢自是法禁而禁戢之責尤在捕廳當禁而不禁不當禁而橫侵均之爲罪矣近聞該廳擧行大失其方眞箇犯禁者任其倖逭無所懲畏無勢閭家反有橫被侵擾之弊甚至彈棊等事亦出法外之禁云若此不已則爲民除弊之法意將爲侵民擾民之歸事之可駭莫此爲甚請左右捕盜大將爲先從重推考此後當禁不禁與不當禁而侵擾閭閻者自廟堂隨所及聞當該捕將論以重勘之意嚴飭分付敎以旣不能嚴禁應禁之禁殺越人于白晝大道而近日完決諸案皆投錢與酗酒也又不能息黥而補劓忽又混禁彈碁等不當禁之事反爲擾民之端者捕將事由前由後豈不駭然之甚乎初欲依卿所奏只爲問備終涉於太輕竝施罷職之典該廳首校等令兵判開坐於京兆司寇之間嚴棍懲勵
정조 24년 · 강
申明監試照訖講時春秋館藝文館官進去之規
정조 24년 · 목
禮曹判書李晩秀啓言照訖講自明日當爲設行而取考大典科場應赴人無照訖戶牌者停擧代講人限已身充定水軍照訖卽越講帖文之謂而大小科皆有照訖帖非獨監試爲然講冊則生進初覆試俱有學禮講試官則成均館博士以下藝文館承文院校書館七品以下官及監察爲之續典則兩所堂下官一員自吏曹差出禮曹郞官成均館官員監察一員各其司差送矣其後大科不用照訖之法監試初試只講小學試官亦不依式備員儒生輩不識法典之本自如此辛亥秋先朝丁亥受敎有修復舊章之命而或有曾經翰林人以春秋兼銜試官進去之時或有史官代監察進去之時今番則四學敎授成均館官員之差定試官專爲其擧行之簡便講規之申嚴而藝文館春秋館官及監察中進去與否不可不預爲稟定故敢此仰達敎以學敎授館官中有春秋兼銜者兼進若或苟簡則使之言送政院
정조 24년 · 강
命前水使許��禁錮蕩滌
정조 24년 · 목
兵曹判書金載瓚啓言凡罪在禁錮未入赦典者無論生存身故頃有分揀之命而前喬桐水使許��以喬桐事方在禁錮且以身故云故敢此仰達敎以蕩滌
정조 24년 · 강
命忠淸監司金履永發緘取招照律利仁察訪尹夔欽拿推得情
정조 24년 · 목
行上護軍李秉鼎啓言曾於年前有先王朝甲子後各道營邑善政碑一竝依受敎撤去更勿立碑永爲定式之命矣臣今番省墳歸路抵利仁驛則三察訪之碑新刻塡紅列立道傍臣見甚驚怪招問驛吏則該察訪尹夔欽言及所管各驛收斂立碑云朝家之前後申飭何等截嚴而如夔欽之類無難違越恣意冒犯事之痛駭莫此爲甚而聞其刻建不過數日道臣未及聞知故臣已言于道臣俾卽撤去而事關法綱不容仍置故敢此仰達敎以若此則守令近皆乘轎乎新法雖不可出旣發之令意在欲令遵守中外庶知一副規模利仁碑事卿旣目覩云該察訪令該府卽爲拿問刑推得情以聞當該監司罪狀亦令司憲府發緘取招照律
정조 24년 · 목
以曺允遂爲執義洪彦燮洪光一爲掌令洪時濟爲持平
정조 24년 · 강
掌令洪光一避嫌賜批
정조 24년 · 목
避嫌略曰臣於李濟萬疏有不敢晏然者蓋其疏語至以增衍之說西東之意無難說去而末乃歸臣於謊巧二字噫東趨西附謊言巧說卽渠之伎倆而乃反加之於人眞所謂欲巧反拙而至若自處以虛舟有若淡然無心者然尤不滿一笑臣不欲呶呶爭卞而其所詆斥臣凌踏臣更無餘地臣以此情踪何可冒據於臺次乎請命遞斥臣職批以勿辭亦勿退待
정조 24년 · 목
因忠淸監司金履永發緘取招傳旨敎以如許循例擧行亦不知格式乎發緘取招卽緘辭推考也發緘有命則只捧緘推傳旨傳旨啓下之後憲府例以發緘取招措語今以緘辭取招看作推考禁推之間別般律名而書入者大關後弊該房承旨推考傳旨改付標承授
정조 24년 · 강
命壯勇都提調沈煥之總察本營大將禁衛大將徐有大姑察左右捕將
정조 24년 · 목
政院以左右捕將權察及壯勇大將總察何以爲之啓稟敎以都提調總察從事官發牌聽傳敎禁將兩邊姑察牌招聽傳敎
정조 24년 · 강
命華城府歲捧公貨間二年反閱著爲式
정조 24년 · 목
備局啓言華城府歲捧反閱事待該府句管有司堂上上來草記稟處事命下矣謹稽江都戶南庫反閱之例或遣御史或遣中使或遣宣傳官疏數不一別無一定之年限而五年太疏間年太頻間二年反閱恐合事宜御史中使宣傳官惟上所命而當其年限歲首自本司草記稟旨本府公貨儲留始自昨年計之再明年當爲反閱之限請日後年條視此爲限事著爲定式仍卽分付於內營及華城留守處允之
정조 24년 · 강
以李漢豊爲左捕將申大謙爲右捕將
정조 24년 · 강
命楊州前牧使吳鼎源遠地定配仍施禁錮査官洪義浩尹長烈罷職勒掘人柳訸照律定配招諭李女還葬其夫
정조 24년 · 목
京畿監司徐鼎修狀啓以爲今正月十八日顯隆園幸行時楊州寡女李召史上言內渠卽幼學李槃之妻槃乃故縣監鋼之孫故副體察使廷馨之七世孫也渠夫作故繼葬於祖父母墓側矣京居柳訸稱以渠之兄嫂塚近處指囑渠之姨母夫牧使吳鼎源拘留渠之八歲孤兒捉致渠夫之九寸姪顯德劫捧侤音著枷繫鍤調發官軍使之掘出渠夫之塚渠死守夫塚則柳訸多率官婢健校牽渠以出號令官軍卽地督掘則衆斧齊入亂斫石灰棺上斧痕多至五處大抵渠夫之祖父母墓入葬在於二去庚戌其後十八年柳哥忽地犯葬於渠夫之祖父母墓數十步之內而强弱不敵終不得禁葬今渠夫之葬處距柳塚雖爲七十步之地而卽乃祖墓前繼葬則論以訟理掘出渠夫之塚者寧有是耶夫讎未雪抱棺號哭今爲二十三朔露柩爲殯以待一番天聽而快伸乞命有司摘奸斧痕俾伸一婦之冤判付內果如所訴豈有如許抱冤乎付之道臣詳査明決後狀聞事命下矣知委該牧使之詳覈報來矣楊州前牧使洪義浩所報以爲李顯儉之落訟侤音延拖爲事者柳訸之呈官督掘勢所必至而直謂之發軍官掘者不免爽實云故更爲査報之意題送矣新牧使尹長烈所報以爲此實柳訸之從中威力疑眩於官私之間竟至於必掘乃已云今以前後報辭觀之李召史媤祖父母之入葬在於二去庚戌柳訸兄嫂之入葬在於丁卯則先後判異主客懸殊李槃繼葬於其祖山下則柳訸之初旣奪葬於他山反禁本主之繼葬凌蔑孤寡憑藉官力威脅驅迫白地勒掘究厥情狀萬萬無據以該牧使吳鼎源言之只聽柳訸之慫慂脅捧李顯德之侤音繫鍤肘間勒使下手而校卒民丁隨卽掘出以至於棺板之狼藉斧痕邑婢之遮攔寡女寧有如許擧措乎畢竟雖以顯德自掘樣捧置侤音而觀於各人所招便是自官勒掘事之駭然莫此爲甚柳訸則嚴刑照律李召史則其夫見掘之棺四年淺土尙未完葬誠爲慘惻況渠山渠葬在法當然使之還葬其處前牧使吳鼎源罪狀令攸司稟處敎以亢暘數旬夜瞻漢莫省何事致沴此際見此査啓果然匹婦含冤有足干和彼孤寡之籲冤無階許多年齎恨抱鬱而始於今日因道狀得以發覺者乾道之昭昭有若此頑民私掘其律尙嚴而吳鼎源者出自邇班作宰百里乃敢爲此殘忍絶悖之擧於士族墳塚斧斫之痕反有甚於自渠手手犯此而無難爲外於此之訟理有何難愼之可言鼎源可謂不仁者流國有法紀如鼎源者焉敢倖逭乎査案丁寧亦何必更問於渠楊州前牧使吳鼎源爲先遠地勿限年定配仍施禁錮之典所謂柳訸則非不念其先故使鼎源爲此非渠而何然而鼎源所爲之諸般層節決非如渠不識東西者所可出謀慫慂則首從不難別分付道臣照律定配鼎源自鼎源訟理自訟理前後牧使之査報太涉於弄擧國綱所在亦甚駭然當該査官等施以罷職之典卽令道伯待朝招致士人李槃妻曉諭許卽還葬
정조 24년 · 목
平安監司李泰永狀啓以爲四月二十五日德川郡民家失火大戶三十一戶中戶二十戶小戶三十戶被燒敎以近百戶民家之被燒聞甚驚駭矜憫嚴飭道臣別般顧恤期於斯速結構待奠接報來後草記其中小殘獨戶勿爲徵役事分付該道
정조 24년 · 강
命時囚李仁行等附過放送尹光心照律減等姜應一等議處
정조 24년 · 목
義禁府啓言刑曹正郞李仁行李在安等筵席奏對事體莫嚴而身爲該郞罪囚之已推覈未推覈矇未區別姓字亦爲誤奏昏錯之罪在所難逭請以此照律敎以附過放送又啓言宣惠郞廳尹光心杖八十奪告身三等私罪施行允之敎以功議各減一等又啓言假注書姜應一呂東植原情以爲渠等遇事顚錯江華留守敎書不能趁卽書入云崔漢翼原情以爲渠愚迷顚錯江華留守諭書書置之後未卽入啓云請竝刑推得情敎以除刑推議處
정조 24년 · 강
刑曹以檢官徐有聲朴宗珩緘推照律啓
정조 24년 · 목
該曹啓言謹依殺獄罪人金重喆完決啓目判下當該初覆檢官依例發緘取招矣初檢官東部都事徐有聲覆檢官漢城主簿朴宗珩緘答以爲初檢則以宋漢中誤錄於干連覆檢則誤錄於干犯金重喆母看審時初無痕損而渠等不爲措語於跋辭莫非不審之罪云請有聲等竝杖六十收贖公罪施行允之敎以竝功減一等
정조 24년 · 강
命江陵等三鎭春等都試居首人直赴殿試
정조 24년 · 목
兵曹啓言觀此江原監司南公轍啓本則道內江陵鐵原原州等三鎭今春等勸武軍官及別武士都試時勸武軍官鄭魯賢爲三鎭都居首令該曹稟處云似當依法典直赴殿試請上裁從之
정조 24년 · 강
御春塘臺行文武科殿試文科試官沈煥之金載瓉黃昇源尹光顔金翰東朴鍾淳具得魯武科試官李時秀趙鎭寬李漢豊申鴻周李東稷鄭學畊金近淳南衡重
정조 24년 · 목
具翼善冠袞龍袍陞座命文試分五所設布帳儒生自三更先爲入場一所薑田試所承旨李益運二所不老門試所承旨李書九三所臥麟坪試所承旨曺允大四所壯元峯試所承旨金履翼五所丹楓亭試所承旨李尙度試官及儒生武士行禮訖以周邦自后稷千有餘年文王始受命爲賦題分揭於帳殿左右又於五所各懸一題辰時懸題限申初儒生入門一千三百七十八人內原榜及恩賜一千三百一人直赴殿試三十人直赴會試四十七人收券一千三百二十張武士直赴殿試人分三所考講於帳殿武講一所試官徐龍輔李章漢閔師宣二所試官李在學李貞運李東馝三所試官金祖淳吳載重金履載初試及直赴會試人應射武士入門一千五百六人內原榜八百三十六人直赴殿試四百六十一人直赴會試二百九人鐵箭及西北別錄武士分試于訓鍊院武科分所試官李秉模申大顯柳李源吳毅常李顯默元永胄李石求○武士入門一千三十六人內平安道九百四十四人原榜及追付九百三十八人直赴會試六人咸鏡道九十二人原榜及追付七十九人直赴會試十三人帳殿武所畢試後還內
정조 24년 · 강
命太白山史閣朽傷樻子令本道道臣預爲改造以待曝曬
정조 24년 · 목
檢閱李存秀啓言臣於今番進詣太白山史閣奉審實錄則間因雨漏樻子五坐有朽傷處旣已開庫當爲改備而猝乍間難以精造塗漆故不得已以舊樻還奉而日後曝曬時如欲臨時改備則又當有未及之慮矣以本館所奉樻子成出見樣下送于本道監營使之預爲改造送于地方官藏置以待曝曬時改奉安似好矣從之
정조 24년 · 강
仍任前禮曹判書李晩秀
정조 24년 · 목
敎曰處義旣伸前禮判李晩秀復授前任參判未差之代令該曹口傳差出待下批與判書待開門牌招察任
정조 24년 · 강
以李魯春爲禮曹參判口傳也
정조 24년 · 강
命抄啓文臣洪命周處別致賻輸送
정조 24년 · 목
敎曰抄啓文臣洪命周遭故云別致賻令該曹依例輸送
정조 24년 · 강
科次庭試殿試試券于便殿
정조 24년 · 목
自前日申時至夜五更考七百張命試官少退自是日卯時至午時畢考○敎曰今番慶科文科取十人